CELEX: 62020TN0231
Language: fi
Date: 2020-04-23 00:00:00
Title: Asia T-231/20: Kanne 23.4.2020 – Price v. neuvosto

22.6.2020   
            
            
               FI
            
            
               Euroopan unionin virallinen lehti
            
            
               C 209/35
            
         
      Kanne 23.4.2020 – Price v. neuvosto
      (Asia T-231/20)
      (2020/C 209/46)
      Oikeudenkäyntikieli: ranska
      
         Asianosaiset
      
      
         Kantaja: David Price (Le Dorat, Ranska) (edustaja: asianajaja J. Fouchet)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  lykkäämään asian käsittelyä ja esittämään Euroopan unionin tuomioistuimelle seuraavat ennakkoratkaisukysymykset nopeutetussa menettelyssä:
                  
                              1.
                           
                           
                              Onko niin, että Yhdistyneen kuningaskunnan Euroopan unionista eroamisen seurauksena Yhdistyneen kuningaskunnan kansalaiset, jotka ovat ennen siirtymäkauden päättymistä käyttänet oikeuttaan vapaaseen liikkuvuuteen ja oikeuttaan sijoittautua toiseen jäsenvaltioon, menettävät unionin kansalaisuuden?
                           
                        
                              2.
                           
                           
                              Mikäli kysymykseen vastataan myöntävästi, onko erosopimuksen 2, 3, 10, 12 ja 127 artiklan, luettuina yhdessä erosopimuksen johdanto-osan 6 kohdan ja SEUT 18, 20 ja 21 artiklan kanssa, katsottava antaneen näille Yhdistyneen kuningaskunnan kansalaisille poikkeuksetta oikeuden säilyttää unionin kansalaisuuteen liittyvät oikeutensa, jotka heillä oli ennen kuin heidän maansa erosi Euroopan unionista?
                           
                        
                              3.
                           
                           
                              Mikäli toiseen kysymykseen vastataan kieltävästi, eikö erosopimus ole SEUT 18, 20 ja 21 artiklan vastainen siltä osin kuin siinä ei ole määräystä, jonka nojalla he voivat säilyttää poikkeuksetta nämä oikeudet?`
                           
                        
                              4.
                           
                           
                              Eikö joka tapauksessa ole niin, että erosopimuksen 127 artiklan 1 kohdan b alakohta on paitsi SEUT 18, 20 ja 21 artiklan vastainen, myös Euroopan unionin perusoikeuskirjan 39 ja 40 artiklan vastainen siltä osin kuin siinä viedään unionin kansalaisilta, jotka ovat käyttäneet oikeuttaan vapaaseen liikkuvuuteen ja vapauttaan sijoittautua Yhdistyneeseen kuningaskuntaan, kunnallinen äänioikeus ja vaalikelpoisuus kyseisessä valtiossa, ja – mikäli unionin yleinen tuomioistuin ja unionin tuomioistuin tulkitsevat kyseisiä määräyksiä samalla tavoin kuin Ranskan Conseil d’État – eikö tämä rikkominen ulotu Yhdistyneen kuningaskunnan kansalaisiin, jotka ovat käyttäneet oikeuttaan vapaaseen liikkuvuuteen ja sijoittautumisvapauttaan?
                           
                        
            
                  —
               
               
                  kumoamaan Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä 30.1.2020 annetun neuvoston päätöksen (EU) 2020/135 ja Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen siltä osin kuin erosopimuksella ei voida täysimääräisesti turvata näiden kansalaisten oikeutta terveyteen ja siltä osin kuin nämä toimet automaattisesti ja yleisesti ilman minkäänlaista suhteellisuusarviointia erottelevat unionin kansalaiset ja Yhdistyneen kuningaskunnan kansalaiset 1.2.2020 alkaen, ja näin ollen kumoamaan erityisesti johdanto-osan kuudennen kappaleen ja erosopimuksen 9, 10, ja 127 artiklan,
               
            
                  —
               
               
                  velvoittamaan Euroopan unionin korvaamaan kaikki oikeudenkäyntikulut mukaan lukien 5 000 euron suuruiset asianajokulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahdeksaan kanneperusteeseen.
      
                  1)
               
               
                  Ensimmäinen kanneperuste koskee sitä, että tiettyihin ryhmiin kuuluvien Yhdistyneen kuningaskunnan kansalaisten unionin kansalaisuuden menettämisen osalta ei ole tehty suhteellisuusarviointia. Kantaja väittää, että hän ei Yhdistyneen kuningaskunnan kansalaisena, joka on käyttänyt oikeuttaan vapaaseen liikkuvuuteen unionissa ja ollut poissa Yhdistyneen kuningaskunnan alueelta yli 15 vuotta, ole voinut osallistua 23.6.2016 järjestettyyn kansanäänestykseen Yhdistyneen kuningaskunnan EU-jäsenyydestä.
               
            
                  2)
               
               
                  Toinen kanneperuste koskee demokratian, yhdenvertaisen kohtelun, vapaan liikkuvuuden, sananvapauden ja hyvän hallinnon periaatteiden loukkaamista.
               
            
                  3)
               
               
                  Kolmas kanneperuste koskee unionin oikeusjärjestyksen rikkomista ja unionin kansalaisuuteen kuuluvan yhdenvertaisen kohtelun periaatteen loukkaamista. Kantaja väittää erityisesti, että riidanalainen päätös on vastoin unionin oikeusjärjestystä, jossa sovelletaan kaikkien kansalaisten yhdenvertaisen kohtelun periaatetta, ja vastoin ihmisoikeuksien ja perusvapauksien suojaamiseksi tehdyn yleissopimuksen mukaista oikeusjärjestystä.
               
            
                  4)
               
               
                  Neljäs kanneperuste koskee oikeusvarmuuden ja luottamuksensuojan periaatteiden loukkaamista. Kantaja väittää, että riidanalaisella päätöksellä vahvistetaan se, että kantaja menettää pysyvän oleskeluoikeutensa, jonka hän on saanut viiden vuoden yhtäjaksoisen oleskelun jälkeen jäsenvaltiossa, ilman että tästä menetyksestä aiheutuvia konkreettisia seurauksia on otettu huomioon ja erityisesti ilman minkäänlaista suhteellisuusarviointia.
               
            
                  5)
               
               
                  Viides kanneperuste koskee ihmisoikeuksien ja perusvapauksien suojaamiseksi tehdyssä yleissopimuksessa taatun yksityis- ja perhe-elämää koskevan oikeuden loukkaamista. Kantaja väittää, että riidanalaisella päätöksellä loukataan hänen oikeuttaan yksityis- ja perhe-elämään, koska häneltä viedään unionin kansalaisuus ja näin ollen oikeus oleskella vapaasti sellaisen jäsenvaltion alueella, jonka kansalainen hän ei ole mutta jonne hän on perustanut perhe-elämänsä.
               
            
                  6)
               
               
                  Kuudes kanneperuste koskee Yhdistyneen kuningaskunnan kansalaisille kunnallisvaaleissa ja Euroopan parlamentin vaaleissa kuuluvaa äänioikeutta ja vaalikelpoisuutta koskevan oikeuden loukkaamista. Kantajan mukaan erosopimuksen 127 artikla rikkoo SEUT 18 artiklaa ja Euroopan unionin perusoikeuskirjan 20 ja 21 artiklaa. Riidanalainen päätös on siis kumottava siltä osin kuin sillä ratifioitava sopimus sisältää säännöksen, joka on Yhdistyneen kuningaskunnan kansalaisia syrjivä.
               
            
                  7)
               
               
                  Seitsemäs kanneperuste koskee riidanalaisessa päätöksessä tehtävää automaattista ja yleistä erottelua unionin kansalaisten ja Yhdistyneen kuningaskunnan kansalaisten välillä ilman minkäänlaista suhteellisuusarviointia Yhdistyneen kuningaskunnan kansalaisten yksityis- ja perhe-elämän osalta 1.2.2020 alkaen. Kantaja esittää tämän kanneperusteen tueksi, että unionin kansalaisuuden menettäminen ei voi olla automaattista ja yleistä, että olisi pitänyt suorittaa seurauksia koskeva konkreettinen arviointi ja että tällaisen arvioinnin puuttuessa riidanalainen päätös on kumottava
               
            
                  8)
               
               
                  Kahdeksas kanneperuste koskee perusoikeuskirjan 35 artiklan rikkomista eli terveyttä koskevan oikeuden loukkaamista. Kantaja katsoo, että koska erosopimuksessa ei määrätä minkäänlaisesta toimesta hänen terveytensä suojelemiseksi, tämä täydentävä toimivalta poistuu Yhdistyneen kuningaskunnan ja sen kansalaisten osalta, mikä saattaa viimeksi mainitut vaaraan erityisesti pandemian ja terveyskriisin aikana.